S-1298/2022

Mál þetta var þingfest 25. ágúst 2022 og dómtekið 30. september. Málið er höfðað með ákæru Lögreglustjórans á höfuðborgarsvæðinu útgefinni 5. júlí 2022 og framhaldsákæru 23. ágúst á hendur ákærða, X, kt. [...], fyrir eftirtalin brot gegn almennum hegningarlögum og umferðarlögum:

1.

Fyrir þjófnað, með því að hafa fimmtudaginn 13. febrúar 2020 stolið flakkara af gerðinni WD Elements að söluandvirði 22.990 krónur úr verslun Elko, Skeifunni 7 í Reykjavík. Er háttsemin talin varða við 1. mgr. 244. gr. almennra hegningarlaga nr. 19/1940.

2.

Fyrir umferðarlagabrot, með því að hafa föstudaginn 28. ágúst 2020 ekið bifreiðinni [...]óhæfur til að stjórna henni örugglega vegna áhrifa ávana- og fíkniefna og slævandi lyfja( í blóði mældist styrkur amfetamíns 600 ng/ml, styrkur díazepam 270 ng/mlogstyrkur nordíazepam 270 ng/ml) um Skútuvog í Reykjavíkog þaðan inn á Sæbraut. Er háttsemin talin varða við 1., sbr. 2. mgr. 48. gr. og 1., sbr. 2. mgr. 50. gr., allt sbr. 1. mgr. 95. gr. umferðarlaga nr. 77/2019.

3.

Fyrir þjófnað, með því að hafa sunnudaginn 13. september 2020, í félagi við Y, kt. [...], brotist inn í einbýlishús að [...] í Kópavogi með því að spenna upp glugga, fara þar inn og stela fimm áfengisflöskum, miklu magni af ýmsum fatnaði, búslóðar munum, þremur gíturum, tveimur myndavélum ásamt fylgihlutum, tveimur götureiðhjólum, stangveiðibúnaði og golfkylfu, samtals að áætluðu verðmæti 1.811.500 krónur. Er háttsemin talin varða við 1. mgr. 244. gr. almennra hegningarlaga.

Í þinghaldi 22. september féll ákæruvaldið frá 1. tölulið ákærunnar. Samkvæmt ákæru, svo breyttri, er þess krafist af hálfu ákæruvaldsins að ákærði verði dæmdur til refsingar, til sviptingar ökuréttar samkvæmt 99. og 101. gr. umferðarlaga og til greiðslu alls sakarkostnaðar.

Ákærði játar sök samkvæmt hinni breyttu ákæru og krefst vægustu refsingar og sviptingar ökuréttar sem lög leyfa. Þá krefst verjandi hæfilegrar þóknunar sér til handa.

Niðurstöður dómsins.

Fyrir dómi játaði ákærði undanbragðalaust þá háttsemi sem honum er gefin að sök í 2. og 3. tölulið ákæru. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig stuttlega um lagaatriði máls og ákvörðun viðurlaga.

M eð skýlausri játningu ákærða fyrir dómi, sem samrýmist framburði hans hjá lögreglu og öðrum rannsóknargögnum máls, er sannað að ákærði hafi gerst sekur um þá háttsemi sem honum er gefin að sök í 2. og 3. tölulið ákæru og þar þykir í báðum tilvikum rétt færð til refsiákvæða.

Samkvæmt sakavottorði ákærða gekkst hann 5. október 2021 undir 280.000 króna sekt fyrir akstur undir áhrifum áfengis og ávana- og fíkniefna, jafnframt því sem ákærði var sviptur ökurétti í 18 mánuði frá þeim degi að telja. Brot þau sem ákærði er nú sakfelldur fyrir voru framin fyrir umrædda sektargerð og teljast hegningarauki við hana, sbr. 78. gr. almennra hegningarlaga. Verður refsing tiltekin samkvæmt því og eftir reglum 77. gr. sömu laga. Þ að horfir ákærða til málsbóta að hann gekkst við báðum brotum hjá lögreglu og játaði skýlaust sök fyrir dómi, sbr. 8. töluliður 1. mgr. 70. gr. hegningarlaganna. Þá liggur fyrir að stærstur hluti þýfis samkvæmt 3. tölulið ákæru komst óskemmt til skila. Á móti kemur að þjófnaðarbrot ákærða var framið í félagi við annan mann, sbr. 2. mgr. 70. gr.

Þegar framangreind atriði eru virt heildstætt og til þess er litið hve langt er um liðið frá því brotin voru framin þykir refsing ákærða hæfilega ákveðin 30 daga fangelsi.

Að gættum sömu sjónarmiðum, sér í lagi því að rúm tvö ár eru liðin frá framningu brotanna, þykir mega ákveða að skilorðsbinda hina dæmdu refsingu þannig að hún falli niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga.

Ákærði hefur unnið til sviptingar ökuréttar samkvæmt 99. og 101. gr. umferðarlaga vegna háttseminnar samkvæmt 2. ákærulið. Að gættri fyrri sviptingu og þar sem um hegningarauka er að ræða þykir ökuréttarsvipting hæfilega ákveðin níu mánuðir frá 5. apríl 2023 að telja.

Samkvæmt greindum málsúrslitum ber að dæma ákærða til greiðslu alls sakarkostnaðar en til hans telst 170.473 króna útlagður kostnaður ákæruvaldsins og þóknun P-kk-ef K-kk-ef skipaðs verjanda ákærða hér fyrir dómi. Með hliðsjón af eðli og umfangi máls og að teknu tilliti til fjölda þinghalda þykir sú þóknun hæfilega ákveðin 223.200 krónur, að meðtöldum virðisaukaskatti.

J-kk-nf J-kk-nf héraðsdómari kveður upp dóm þennan.

DÓMSORÐ:

Ákærði, X, sæti fangelsi í 30 daga, en fresta skal fullnustu refsingarinnar og hún falla niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti í níu mánuði frá 5. apríl 2023 að telja.

Ákærði greiði 393.673 krónur í sakarkostnað, þar með talda 223.200 króna þóknun P-kk-ef K-x-x skipaðs verjanda síns.

J-kk-nf J-kk-nf